CELEX: 32021D2058
Language: hu
Date: 2021-11-23 00:00:00
Title: A Tanács (EU) 2021/2058 végrehajtási határozata (2021. november 23.) a magánjellegű, kedvtelési célú vízi járművektől eltérő kikötőkben horgonyzó hajók által közvetlenül igénybe vett villamos energiára vonatkozó kedvezményes adómérték alkalmazásának Olaszország számára történő engedélyezéséről

2021.11.26.   
               
               
                  HU
               
               
                  Az Európai Unió Hivatalos Lapja
               
               
                  L 422/1
               
            
         A TANÁCS (EU) 2021/2058 VÉGREHAJTÁSI HATÁROZATA
         (2021. november 23.)
         a magánjellegű, kedvtelési célú vízi járművektől eltérő kikötőkben horgonyzó hajók által közvetlenül igénybe vett villamos energiára vonatkozó kedvezményes adómérték alkalmazásának Olaszország számára történő engedélyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
         tekintettel az Európai Bizottság javaslatára,
         mivel:
         
                     (1)
                  
                  
                     Olaszország 2020. szeptember 14-i levelében engedélyt kért a 2003/96/EK irányelv 19. cikkében mehgatározott eljárással összhangban a kikötőiben horgonyzó, a magánjellegű, kedvtelési célú vízi járművektől eltérő tengeri és belvízi hajók által közvetlenül igénybe vett villamos energiára (a továbbiakban: part menti villamos energia) vonatkozó kedvezményes adómérték alkalmazására. 2021. május 12-i levelében Olaszország további információkat közölt.
                  
               
                     (2)
                  
                  
                     A kedvezményes adómérték révén Olaszország elő kívánja mozdítani a part menti villamos energia használatát. Az ilyen villamos energia használata környezetvédelmi szempontból kevésbé káros módon biztosítja a kikötőkben horgonyzó hajók villamosenergia-szükségletét az e hajók által égetett bunkerolajhoz képest.
                  
               
                     (3)
                  
                  
                     Amilyen mértékben a part menti villamos energia használatával elkerülhető a kikötőkben horgonyzó hajók által bunkerolaj-égetéssel keletkező légszennyező anyagok kibocsátása, olyan mértékben javítja e használat a helyi levegőminőséget a kikötővárosokban. Ennélfogva a part menti villamos energiára vonatkozó kedvezményes adómérték várhatóan hozzájárul az Unió környezetvédelmi, egészségügyi és éghajlat-politikai célkitűzéseihez.
                  
               
                     (4)
                  
                  
                     A part menti villamos energiára vonatkozó kedvezményes adómérték alkalmazásának Olaszország számára történő engedélyezése nem haladja meg az ilyen villamos energia fokozott használatához szükséges mértéket, hiszen a legtöbb esetben továbbra is a villamos energia fedélzeti előállítása versenyképesebb alternatívát jelent. Az említett okból, valamint a szóban forgó technológia jelenleg viszonylag csekély piaci penetrációja miatt a part menti villamos energiára vonatkozó kedvezményes adómérték alkalmazása az alkalmazási időszaka során várhatóan nem okoz jelentős versenytorzulást, ezért nem fejt ki káros hatást a belső piac rendes működésére.
                  
               
                     (5)
                  
                  
                     Annak érdekében, hogy a kikötők és hajók üzemeltetői, valamint a villamosenergia-elosztók és -forgalmazók továbbra is ösztönözhessék a part menti villamos energia használatát, helyénvaló engedélyezni Olaszország számára, hogy a part menti villamos energiára kedvezményes adómértéket alkalmazzon.
                  
               
                     (6)
                  
                  
                     A 2003/96/EK irányelv 19. cikkének (2) bekezdésével összhangban az említett irányelv 19. cikkének (1) bekezdésében meghatározott eljárás szerinti engedélyek szigorúan korlátozott időre adhatók meg. Annak biztosítására, hogy az engedélyezett időtartam kellően hosszú legyen, és ne tántorítsa el az érintett gazdasági szereplőket a szükséges beruházásoktól, az engedélyt célszerű hat évre megadni 2022. január 1-től kezdődően. Az engedély azonban hatályát vesztheti az Európai Unió működéséről szóló szerződés 113. cikke vagy bármely egyéb releváns rendelkezése alapján a Tanács által a part menti villamos energiára vonatkozó adókedvezményekkel kapcsolatban elfogadott általános szabályok alkalmazásának kezdőnapjától, amennyiben e rendelkezések 2027. december 31. előtt alkalmazandóvá válnak.
                  
               
                     (7)
                  
                  
                     Ez a határozat nem érinti az állami támogatásokra vonatkozó uniós előírások alkalmazását,
                  
               ELFOGADTA EZT A HATÁROZATOT:
         
            1. cikk
            A Tanács engedélyezi Olaszország számára, hogy kedvezményes adómértéket alkalmazzon a kikötőiben horgonyzó – magánjellegű, kedvtelési célú vízi járműnek nem minősülő – tengeri és belvízi hajók által közvetlenül igénybe vett villamos energia (a továbbiakban: a part menti villamos energia) után fizetendő villamosenergia-adó esetében, amennyiben a 2003/96/EK irányelv 10. cikk (1) bekezdésében említett minimális adómértékek teljesülnek.
         
         
            2. cikk
            Ez a határozat 2022. január 1-től 2027. december 31-ig alkalmazandó.
            Amennyiben azonban a Tanács az Európai Unió működéséről szóló szerződés 113. cikke vagy bármely egyéb releváns rendelkezése alapján eljárva a part menti villamos energia adókedvezménye vonatkozásában általános rendelkezéseket állapít meg, e határozatot csupán az említett általános rendelkezéseket alkalmazásának kezdőnapjáig kell alkalmazni.
         
         
            3. cikk
            Ennek a határozatnak az Olasz Köztársaság a címzettje.
         
         
            Kelt Brüsszelben, 2021. november 23-án.
            
               
                  a Tanács részéről
               
               
                  az elnök
               
               G. DOVŽAN
            
         
         
            (1)  HL L 283., 2003.10.31., 51. o.